《宝林寺作》
唐代·徐浩

兹山昔飞来，远自琅琊台。孤岫龟形在，深泉鳗井开。

越王屡登陟，何相传词才。塔庙崇其巅，规模称壮哉。

禅堂清溽润，高阁无恢炱。照耀珠吐月，铿轰钟隐雷。

揆余久缨弁，末路遭邅回。一弃沧海曲，六年稽岭隈。

逝川惜东驶，驰景怜西颓。腰带愁疾减，容颜衰悴催。

赖居兹寺中，法士多瑰能。洗心听经论，礼足蠲凶灾。

永愿依胜侣，清江乘度杯。

作者简介：徐浩(703～783)， 中国唐代书法家。字季海，越州(今浙江省绍兴市)人。少举明经，肃宗时，授中书舍人，四方诏令，多由徐浩所书。后进国子祭酒，历任工部侍郎、吏部侍郎、集贤殿学士，封会稽郡公。著有《论书》（又称《法书论》）1篇。徐浩擅长八分、行、草书，尤精于楷书。